Simo Heinonen

Simo Heinonen (s. 31. elokuuta 2003 Kotka) on suomalainen jääkiekkoilija, joka pelaa 2. marraskuuta 2025 asti ulottuvalla sopimuksella SM-liigajoukkue Turun Palloseurassa vuokralla KooKoosta. Hän on pelipaikaltaan oikea laitahyökkääjä.
Ura.
Heinonen on Kotkan Titaanien kasvatti. Hän siirtyi C-juniori-ikäisenä KooKoohon kaudeksi 2018–2019, jolloin Heinonen toimi seuran C-nuorten varakapteenina. Hän oli C-nuorten SM-karsinnoissa 16 osumallaan KooKoon paras maalintekijä Balázs Vargan ja Mikko Piikin kanssa. C-nuorten SM-sarjassa Heinonen oli joukkueen paras pistemies ja maalintekijä tehoilla 10+10=20. Kaudella 2019–2020 hän oli KooKoon B-nuorten paras pistemies, maalintekijä ja syöttäjä tehoilla 20+23=43. Kaudella 2020–2021 Heinonen nousi joukkueen varakapteeniksi. Kaudella 2021–2022 hän nousi KooKoon U20-joukkueen kapteenistoon. Kaudella 2022–2023 Heinonen oli joukkueen paras maalintekijä 23 osumallaan, joilla hän sijoittui koko U20 SM-sarjan maalipörssissä kolmanneksi edellään vain Ässien Leevi Viitala ja Tapparan Oskari Luoto.
Kaudella 2023–2024 Heinonen valittiin U20 SM-sarjan tammikuun kuukauden pelaajaksi. Hän voitti tehoilla 35+27=62 lopulta koko sarjan maalipörssin, jonka myötä Heinonen palkittiin Arto Javanainen -palkinnolla. Hän jakoi myös sarjan pistepörssin kolmannen sijan Tapparan Benjamin Rautiaisen ja Kärppien Arttu Alasiuruan kanssa edellään vain JYPin Santeri Huovila ja joukkuetoveri Verneri Ahonen. Heinonen palkittiin myös koko U20 SM-sarjan parhaana pelaajana Teemu Selänne -palkinnolla ja hänet valittiin ensimmäiseen tähdistökentälliseen. Heinosen kausi päättyi kuitenkin loukkaantumisen vuoksi runkosarjan lopulla. Hän debytoi samalla kaudella myös KooKoon SM-liigajoukkueessa, jossa Heinonen pelasi 11 runkosarjaottelua tehden kaksi syöttöpistettä. Hän teki liigadebyyttinsä runkosarjan neljännellä kierroksella 20. syyskuuta 2023 vieraissa Helsingin IFK:ta vastaan. Heinonen merkittiin KooKoon nelosketjun vasempaan laitaan Samuel Valkeejärven ja Matic Törökin viereen. Hän sai ottelussa jääaikaa 8.52 minuuttia.
Huhtikuussa 2024 Heinonen teki KooKoon kanssa 2+1-vuotisen SM-liigasopimuksen. Syyskuussa seura lainasi hänet toistaiseksi voimassa olevalla sopimuksella Mestis-joukkue Imatran Ketterään. Heinonen pelasi siellä suurimman osan kaudesta 2024–2025, jolloin hän teki 44 runkosarjaottelussa tehot 17+16=33. Hän oli Ketterän paras maalintekijä ja jakoi sisäisen pistepörssin kolmannen sijan Juuso Jämsenin kanssa. Heinonen voitti myös Mestiksen tulokkaiden maalipörssin. Hänet palkittiin kauden päätteeksi sarjan herrasmiespelaajana Waltteri Immonen -palkinnolla, jonka saa vähiten jäähyminuutteja ottanut pelaaja runkosarjan pistepörssin top20:ssä. Siirtotakarajalla helmikuussa 2025 Heinonen palasi KooKoon vahvuuteen. Hän pelasi siellä kaksi SM-liigaottelua, mutta suurimman osan loppukaudestaan Heinonen pelasi kuitenkin yli-ikäisenä U20-joukkueessa.
Heinonen teki KooKoossa SM-liigauransa avausmaalin kauden 2025–2026 kolmannella kierroksella 13. syyskuuta 2025 SaiPaa vastaan. Hän sai myös syöttöpisteen Kim Nousiaisen tekemään maaliin. Mikko Outinen valitsi Heinosen ottelun Alumnien tähtien ykköstähdeksi. Lokakuussa 2025 KooKoo vuokrasi Heinosen 2. marraskuuta 2025 asti ulottuvalla vuokrasopimuksella Turun Palloseuraan.
Pelityyli.
Heinonen tykkää omien sanojensa mukaan pelata paljon kiekolla ja pyrkii tekemään sillä oikeita ratkaisuja. Hän on kertonut yrittävänsä käyttää maalipaikat hyväksi ja haluavansa U20-joukkueen varakapteenin roolissa näyttää esimerkkiä pelin eri osa-alueilla. Heinosen mukaan hyökkäyspelaaminen on hänen vahvuutensa, mutta hän on kertonut kehityskohteikseen kokonaisvaltaisen pelaamisen ja puolustuspelaamisen. Heinonen on omiensa sanojensa mukaan pohtinut olevansa pukukopissa vähän hiljaisempi, mutta pelin aikana äänekkäämpi. Heinonen on kertonut vahvuuksikseen myös kiekon suojauksen ja kiekossa pysymisen.